钦定古今图书集成/明伦汇编/氏族典/第390卷 > 李愚
## 钦定古今图书集成/明伦汇编/氏族典/第390卷 > 李愚

按《五代史李愚传》：“愚字子晦，渤海无棣人。游关中，刘
季述幽昭宗于东内，愚以书说韩建，使图兴复。建不
能用，乃去之洛阳，举进士、宏词，为河南府参军。白马
之祸，复去之山东，与李延光相善。延光事梁末帝为
侍讲，数称荐愚，召拜左拾遗。坐言事忤旨，罢为邓州
观察判官。唐庄宗灭梁，愚朝京师，拜主客郎中、翰林”
学士。明宗即位，累迁兵部侍郎承旨，罢为太常卿。任
圜罢相，乃拜愚中书侍郎、同平章事。潞王犯京师，愚
与冯道出迎废帝入立，罢道，以刘昫为相。昫与冯道
姻家，愚数以此诮昫，两人遂相诅诟，乃俱罢愚守左
仆射。是时，兵革方兴，天下多事，而愚为相，欲依古以
创礼，愍帝以为迂，废帝亦谓愚等无所事，尝目宰相
曰：“此粥饭僧尔。”清泰二年，以疾卒。